FI Euroopan unionin virallinen lehti C 253/17

Asetuksen (EU) N:o 1151/2012 53 artiklan 2 kohdan toisen alakohdan mukainen vähäisen muutoksen hyväksymistä koskeva hakemus

(2015/C 253/15)

Euroopan komissio on hyväksynyt tämän komission delegoidun asetuksen (EU) N:o 664/2014 (1) 6 artiklan 2 kohdan kolmannessa alakohdassa tarkoitetun vähäisen muutoksen.

VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 (2) 53 artiklan 2 kohdan toisen alakohdan mukainen vähäisen muutoksen hyväksymistä koskeva hakemus

”AGLIO DI VOGHIERA”

EU-nro: IT-PDO-0105-01301 – 19.1.2015

SAN ( X ) SMM ( ) APT ( )

1. Hakijaryhmä ja oikeutettu etu

Consorzio produttori Aglio di Voghiera Via Buozzi n. 12/b 44020 Voghiera (FE) ITALIA Puhelin: +39 0532328046 Sähköposti: info@agliodivoghiera.it

Muutospyynnön on esittänyt 22 Consorzio produttori Aglio di Voghiera -tuottajaryhmään rekisteröitynyttä jäsentä, jotka ovat oikeutettuja esittämään maa- ja metsätalousministeriön asetuksen nro 12511 13 §:n 1 momentissa tarkoitetun muutoshakemuksen. Nämä 22 jäsentä edustavat yli 51:tä prosenttia Aglio di Voghiera -valkosipulin valvotusta tuotannosta ja yli 30:tä prosenttia SAN-tuotteen ”Aglio di Voghiera” eritelmän mukaisen valvontajärjestelmän piiriin rekisteröidyistä yrityksistä.

2. Jäsenvaltio tai kolmas maa

Italia

3. Eritelmän kohta (kohdat), jota (joita) muutos koskee

— ☐ Tuotteen kuvaus — ☐ Alkuperätodisteet — ☒ Tuotantomenetelmä — ☐ Yhteys maantieteelliseen alueeseen — ☒ Merkinnät — ☒ Muuta (Pakkaaminen; Tarkistetut lainsäädäntöviittaukset]

4. Muutoksen (muutosten) tyyppi

— ☐ Rekisteröidyn SAN:n tai SMM:n tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti, eikä julkaistuun yhtenäiseen asiakirjaan tarvitse tehdä muutoksia. — ☒ Rekisteröidyn SAN:n tai SMM:n tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti, mutta julkaistuun yhtenäiseen asiakirjaan on tehtävä muutos. — ☐ Rekisteröidyn SAN:n tai SMM:n, jota koskevaa yhtenäistä asiakirjaa (tai vastaavaa) ei ole julkaistu, tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti. — ☐ Rekisteröidyn APT:n tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan neljännen alakohdan mukaisesti.

5. Muutos (muutokset)

Tuotantomenetelmä

Viljelykierto

— Vuorottelu myös muiden viljelykasvien kuin vilja- tai öljy- ja valkuaiskasvien kanssa sallitaan lukuun ottamatta liljakasveja. Näin poistetaan viljelykierron rajoittaminen viljoihin ja öljy- ja valkuaiskasveihin ja täsmennetään, ettei samalla pellolla saa viljellä liljakasveja, koska ne alentavat maan hedelmällisyyttä ja edistävät loistautien, tuholaisten ja rikkakasvien leviämistä.

Lisäysaineiston tuotanto

— Lisäysaineiston saannin helpottamiseksi sallitaan sipuleiden valikoiminen käsin niputtamattomista valkosipulieristä. Tästä syystä eritelmän 5 artiklan lisäysaineiston tuotantoa koskevasta A kohdasta poistetaan viittaus valkosipulinippuihin.

Istutusajankohta ja istuttamista koskevat säännöt

— Istutusväliä ja erityisesti istukassipulirivien välistä etäisyyttä muutetaan 20–50 senttimetristä 15–60 senttimetriin. Muutos liittyy istutukseen sekä sadonkorjuuseen käytettävään kalustoon, joka on suunniteltu tällaisen etäisyyden mukaan. Rivivälin lyhentäminen heikentää rikkakasvien kasvumahdollisuuksia ja lisää tuotosta vaikuttamatta silti haitallisesti tuotteen laatuun.

— Istutustiheyden muuttamisella voidaan nostaa eritelmän mukainen käytettävien istukassipulien enimmäismäärä 1 300 kilogrammasta 1 700 kilogrammaan hehtaaria kohti.

Sadonkorjuu

— Eritelmään lisätään vaiheita, joiden on tapahduttava sadonkorjuun jälkeen, kuten lajittelu, puhdistus ja lehtien ja juurien poistaminen tuotteesta. Lisäksi täsmennetään, että kun nämä vaiheet tehdään kuivatulle valkosipulille, niiden seurauksena tilalla korjatun sadon painonalennuksen on oltava vähintään 40 prosenttia. Tarkoituksena on lisätä Aglio di Voghiera -valkosipulin nykyisessä eritelmässä mainitsematta jääneet jalostusvaiheet (lajittelu, puhdistus, lehtien ja juurien poistaminen) ja määritellä niistä aiheutuvat käsittelyjätteet ilmoittamalla se pellolta korjatun tuotteen ja kauppakunnostetun kuivatun tuotteen välisenä suhteena. Tämän suhteen esittäminen helpottaa valvontaa, koska sen avulla voidaan määritellä paremmin hehtaarilta saatava määrä kuivattua ja markkinoille saatettavaa valkosipulia.

— Korjataan epätarkkuus nykyisessä tekstissä, jossa tuotteen kuivausmenetelmien osalta viitataan virheellisesti säätöilmavarastointiin, kun itse asiassa on kyseessä valvottu ilmanvaihto.

— Tuotteen kuivauksen enimmäiskestoaika valvotuissa ilmanvaihto-olosuhteissa on nostettu 36:sta 72 tuntiin. Muutoksella pyritään ottamaan huomioon se, että maataloudessa saattaa tuotantovuoden aikana ilmetä poikkeuksellisia ilmasto-oloja (sateet, kosteus jne.), jotka vaikuttavat tuotteen kasvuun ja kuivumiseen pellolla. Tämän vuoksi on aiheellista pidentää kuivausaikaa valvotuissa ilmanvaihto-olosuhteissa.

Pakkausmerkinnät ja pakkaukset

Letti

— Poistetaan yksittäisiin valkosipuleihin kiinnitettävä merkintä ja otetaan käyttöön pakkausmuoto, jossa valkosipulit palmikoidaan pieniksi, asianmukaisesti SAN-tunnuksella varustettuun valkoiseen verkkopussiin pakatuiksi leteiksi. Muutos helpottaa tuotteen jakelua ja varmistaa tuotteen säilymisen ehjänä siten, että kuluttajat voivat myös tunnistaa sen paremmin.

Yksittäinen valkosipuli

— Lisätään mahdollisuus pakata myös yksittäiset valkosipulit SAN-tunnuksella merkittyyn verkkopakkaukseen. Tällä pakkausmuodolla täydennetään nykyistä tapaa, jonka mukaan yksittäiset valkosipulit on merkittävä.

— Kohdan viimeistä virkettä muutetaan lisäämällä mahdollisuus ilmoittaa tuottajan toiminimi tai yksilöity tunnuskoodi. Tällaisen koodin myöntää valvontaelin. Muutoksella voidaan vastata suurten jakeluorganisaatioiden vaatimuksiin ja varmistaa tuotteen jäljitettävyys.

Pakkaukset

— Pakkausten painoa ei enää ilmoiteta; tämä vastaa paremmin eri jakelukanavien ja loppukuluttajien vaatimuksia.

— Eritelmän kohdasta ”Pakkaukset” poistetaan kohta, jonka mukaan käytettävät pakkaukset on voitava sulkea siten, ettei sisältöä voida poistaa rikkomatta pakkausta. Tämä vaatimus on turha, koska eri tyyppisten pakkausmuotojen (letti, ekstra-kokoinen letti, verkkopakkaus, pussi, pieni letti, yksittäinen valkosipuli) pakkausvaatimukset on jo ilmoitettu.

Tarkistetut lainsäädäntöviittaukset

— Viittaukset EU:n lainsäädäntöön on päivitetty. Viittaukset asetukseen (EY) N:o 510/2006 on muutettu viittauksiksi asetukseen (EU) N:o 1151/2012.

YHTENÄINEN ASIAKIRJA

”AGLIO DI VOGHIERA”

EU-nro: IT-PDO-0105-01301 – 19.1.2015

SAN ( X ) SMM ( )

1. [SAN:n tai SMM:n] Nimi tai nimet

”Aglio di Voghiera”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 1.6: Hedelmät, vihannekset ja viljat sellaisenaan ja jalostettuina

3.2 Kuvaus 1 kohdassa nimetystä tuotteesta

Suojattu alkuperänimitys ”Aglio di Voghiera” saadaan samannimisestä ekotyypistä. Kasvin yhdistelmäsipuli on väriltään tasaisen kiiltävän valkoinen, ja siinä saattaa joskus esiintyä vaaleanpunaista juovaisuutta. Hankasilmuja eli kynsiä peittävä kuori on valkoinen, ja siinä on toisinaan enemmän tai vähemmän voimakkaan vaaleanpunaisia juovia. Sipulin muoto on pyöreä, säännöllinen, tiivis ja hieman litistynyt kohdasta, josta juuret lähtevät. Sipuli muodostuu vaihtelevasta määrästä tiiviisti toisissaan kiinni olevia kynsiä, joiden ulkopinta on tyypillisen kaareva. Kulutukseen saatettaessa Aglio di Voghiera -valkosipulilla on oltava seuraavat ominaisuudet: terveitä, vailla mätää; vailla tuholaisia; puhtaita ja tiiviitä; vailla hallan tai auringonpaisteen aiheuttamia vahinkoja; vailla ulkopuolelle näkyviä ituja; vailla epätavallista pintakosteutta; vailla vieraita hajuja ja/tai makuja. Ainoastaan ekstra-luokkaan ja I-luokkaan kuuluvat valkosipulit, joiden vähimmäiskokoluokat ovat 45 ja 40 millimetriä, voidaan hyväksyä SAN-tuotteeksi ”Aglio di Voghiera”. Aglio di Voghiera valkosipuli saatetaan markkinoille seuraavissa muodoissa: AGLIO FRESCO/VERDE (tuore/vihreä valkosipuli), jonka vihreä varsi on kiinteä juuren niskassa ja ulkokuori tuore; sipuli on väriltään valkoinen tai norsunluun valkoinen, ja siinä on mahdollisesti vaaleanpunertavia juovia, valkeahkot juuret. AGLIO SEMISECCO (osittain kuivunut): vihreä hieman valkeaan vivahtava varsi ei ole täysin kuivunut ja on hieman pehmeämpi juuren niskassa; ulkokuori ei ole täysin kuivunut, sipuli on väriltään valkoinen tai norsunluun valkoinen, ja siinä on mahdollisesti vaaleanpunertavia juovia, valkeahkot juuret. AGLIO SECCO (kuivattu valkosipuli): kuiva lähes valkoinen helposti murtuva varsi, ulkokuori ja yksittäisiä kynsiä peittävä pintakalvo täysin kuivat, sipuli on väriltään valkoinen, ja kynnet erottuvat selvästi, norsunluun valkoiset juuret.

3.3 Rehu (ainoastaan eläinperäiset tuotteet) ja raaka-aineet (ainoastaan jalostetut tuotteet)

—

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien tuotantovaiheiden on ehdottomasti tapahduttava yksilöidyllä tuotantoalueella, koska Aglio di Voghiera -valkosipulin erityisyys johtuu sekä tuottajien osaamisesta että alueen ilmaston erityispiirteistä ja maaperästä.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Vihreä/tuore tuote on saatettava kulutukseen sadonkorjuupäivän ja viidennen sitä seuraavan päivän välisenä aikana; osittain kuivunut tuote 6–10 päivän kuluessa sadonkorjuusta ja kuivattu tuote sadonkorjuuta seuraavasta 11. päivästä lähtien. Tuote saatetaan kulutukseen seuraavissa muodoissa: TRECCIA (letti), joka koostuu 5–18 valkosipulista ja painaa 400–900 grammaa; TRECCIA EXTRA (ekstra-kokoinen letti), joka koostuu 8–80 valkosipulista ja painaa 1–5 kilogrammaa; RETINO (verkkopussi), joka sisältää vaihtelevan määrän valkosipuleita ja painaa 100–500 grammaa; SACCHI (pussi tai säkki), joka sisältää vaihtelevan määrän valkosipuleita ja painaa 1–5 kilogrammaa; TRECCINA (pieni letti), joka koostuu 3–5 valkosipulista ja painaa 150–500 grammaa; BULBO SINGOLO (yksittäinen valkosipuli), joka painaa 50–100 grammaa. Yksittäiset valkosipulit voidaan pakata verkkopusseihin, joissa on SAN-tunnus, tai myydä irtotuotteena, jolloin kussakin valkosipulissa on SAN-tarra. Varsi ja juuret on leikattava yksittäisistä valkosipuleista kokonaan irti.

Kulutukseen saatettavat pakkaukset valmistetaan verkosta, puusta, muovista, pahvista, paperista tai luontaisista kasviperäisistä materiaaleista. Pakkaaminen on suoritettava huolellisesti, jotteivät valkosipulit rikkoudu kuljetuksen ja liian kovakouraisen käsittelyn aikana eivätkä pintakalvot hajoa osiin, mikä aiheuttaisi homehtumisen ja tuotteen pilaantumisen riskin.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Kuhunkin pakkaukseen on kiinnitettävä etiketti, jossa on nimitys ”Aglio di Voghiera” sekä maininta ”DOP” (SAN), EU:n tunnus ja tuottajan nimi/toiminimi tai valvontaelimen myöntämä yksilöity tunnuskoodi.

Kussakin pakkauksessa on oltava samalle puolelle painetuin luettavin ja lähtemättömin kirjaimin merkityt tiedot, joiden avulla voidaan tunnistaa pakkaaja tai toimittaja. Kuljetuspakkauksiin on lisäksi merkittävä muita tietoja suuremmin kirjaimin nimitys ”Aglio di Voghiera” sekä maininta ”suojattu alkuperänimitys” tai vastaava kirjainlyhenne ”DOP” (SAN) ja EU:n tunnus.

Yksittäisissä pakkauksissa on oltava etiketti, jossa on oltava nimitys ”Aglio di Voghiera” ja kirjainlyhenne ”DOP” (SAN), EU:n tunnus ja tuottajan nimi.

Tunnus on muodoltaan pyöreä ja väriltään kirkkaan vaaleansininen. Se koostuu kuviosta, joka kuvaa puolikasta valkosipulinkynttä, jonka keskelle on piirretty V-kirjain. Kynnen pohjaväri on keltainen, ja siinä on tummempia verkkomaisia viivoja. Ympyrään on kirjoitettu vinoon mustalla teksti ”Aglio di Voghiera”. Ylhäällä ympyrän sisällä on mustalla merkitty kirjainlyhenne ”D.O.P.” (SAN). Ainoastaan mainonnassa saadaan käyttää mustavalkoista versiota, jolloin pyöreää tunnusta ympäröi musta viiva. Kun tunnus painetaan etikettiin, sen on täytettävä 1/3 etiketin koko alasta.

4. Maantieteellisen alueen tarkka rajaus

Aglio di Voghiera -valkosipulin tuotantoalue käsittää seuraavat Ferraran maakunnan kunnat: Voghiera, Masi Torello, Portomaggiore, Argenta ja Ferrara.

5. Yhteys maantieteelliseen alueeseen

Aglio di Voghieran viljelyalue on tasankoaluetta ja sijaitsee jokien välisessä suistomaisessa altaassa, joka tarjoaa ihanteellisen ilmaston tuotteen kasvulle. Maaperä on pääosin savimaata, runsassavista hiekkamaata ja liejuista hiekkamaata. Jokiperäisen hiekan suuri osuus lisää maan luontaista vedenläpäisykykyä, mikä puolestaan edistää valkosipulin kasvua ja kehittymistä ja suojaa sitä mädältä. Ilmastolle on ominaista muita tasankoja pienempi sademäärä ja sateiden painottuminen kesän sijasta kevääseen. Kuumat ja aurinkoiset kesät ovat suotuisat sadonkorjuulle, ja yhdessä Ferraran alueen tyypillisten kosteusolosuhteiden kanssa ne mahdollistavat Aglio di Voghieran vähitellen tapahtuvan hitaan kuivumisen.

Aglio di Voghieran erityisominaisuudet ovat kirkkaan valkoinen väri, valkosipulin suuri koko ja pyöreä säännöllinen muoto, toisiinsa tiiviisti liittyvät kynnet ja ennen kaikkea hyvä säilyvyys. Kemiallisessa koostumuksessa yhdistyvät tasapainoisesti rikkiyhdisteitä sisältävät eteeriset öljyt, entsyymit, B-vitamiinit, mineraalisuolat ja flavonoidit. Toinen yhtä merkittävä ominaispiirre on erityinen geneettinen perimä, joka on osoitettu DNA:n amplifikaatiotekniikoiden avulla ja perustuu sukupolvelta toiselle siirtyneitä menetelmiä käyttävään luonnolliseen valintaan.

Aglio di Voghiera -valkosipulin erityisominaisuudet johtuvat sekä voimakkaasta yhteydestä tuotantoympäristöön että inhimillisistä tekijöistä. Tuotteen tyypilliset ominaisuudet johtuvat maaperästä, jossa sitä viljellään. Savipitoinen hiekan- tai liejunsekainen maa ja sen sisältämä jokiperäinen hiekka edistävät vedenläpäisyä maaperässä, valkosipulien säilyvyyttä ja kasvua, saavat aikaan kirkkaan valkoisen värin ja ennen muuta valkosipulille ominaisen säännöllisen ja tiiviin muodon. Kasvullinen lisääminen parhaista valkosipuleista saaduista kylvökynsistä tuottaa entsyymien, vitamiinien ja mineraalisuolojen tasapainoisen yhdistelmän, jonka ansiosta tämän valkosipulin geneettinen perimä on aivan erityinen. Kuten edellä todetaan, tämä perustuu Aglio di Voghieraan liittyvään toiseen voimakkaaseen syy-seuraussuhteeseen eli inhimilliseen tekijään. Viljelijät ovat aina kiinnittäneet erityistä huomiota kastelumenetelmiin kylvö- ja korjuukauden aikana. Osaaminen on kertynyt vuosien mittaan taidon siirtyessä sukupolvelta toiselle: edelliseltä viljelykaudelta on valikoitu käsin parhaat valkosipulit lisäysaineistoksi ja kiinnitetty huomiota valkosipulien kokoon ja terveyteen sekä työstetty ja käsitelty korjatut valkosipulit käsin taitavasti nipuiksi, leteiksi, pikkuleteiksi ja yksittäisiksi valkosipuleiksi, jotka maistuvat maukkailta ruoissa. Vanhasta Voghenzasta niin viime aikoina kuin aiemminkin tehdyt arkeologiset löydöt osoittavat, että alueella on ollut merkittävä asema Pojoen suistossa jo 600-luvulla jKr. Sydänkeskiajan lopulla ferraralainen Esten ruhtinassuku käynnisti Voghieran alueen taloudellisen nousun. Este-suvun mailla kannustettiin kaikenlaiseen seudulla menestyvään viljelyyn ja kiinnitettiin erityistä huomiota puutarhakasveihin, kuten salaatteihin, yrtteihin ja maustekasveihin, ennen muuta valkosipuliin. Vaikka Esten suku vuonna 1598 väistyi, maanviljelyn alalla kertynyt kokemus ei unohtunut, sillä muut merkittävät maanomistajat panivat merkille näiden hedelmällisten maiden arvon vanhan Pojoen uoman varrella, ja juuri se mahdollistaa nykyäänkin pitkälle erikoistuneen viljelyn, muun muassa valkosipulin viljelyn.

Eritelmän julkaisutiedot

(tämän asetuksen 6 artiklan 1 kohdan toinen alakohta)

Italian hallitus on aloittanut kansallisen vastaväitemenettelyn julkaisemalla 21.11.2014 Italian tasavallan virallisen lehden numerossa 271 ehdotuksen suojatun alkuperänimityksen ”Aglio di Voghiera” hyväksymiseksi.

Eritelmän konsolidoitu teksti on saatavissa internetosoitteessa http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maatalous-, elintarvike- ja metsätalousministeriön kotisivulle (www.politicheagricole.it), valitsemalla ensin ”Prodotti DOP IGP” (ylhäällä oikealla), sen jälkeen ”Prodotti DOP IGP STG” (näytön vasemmassa laidassa) ja lopuksi ”Disciplinari di Produzione all’esame dell’UE”.

(1) EUVL L 179, 19.6.2014, s. 17.

(2) EUVL L 343, 14.12.2012, s. 1.